**RIKOSUHRIMAKSUJÄRJESTELMÄN KÄYTTÖÖNOTON OHJAUSRYHMÄ**

Aika Perjantai 3.6.2016 klo 10.00 -11.30

Paikka Oikeusministeriö, kriminaalipoliittinen osasto,
Mannerheimintie 4, 4 krs. kokoushuone

Paikalla Mervi Sarimo, OM, KPO (pj)

 Tauno Aalto, täytäntöönpanopäällikkö, Oikeusrekisterikeskus

 Virpi Jalkanen, neuvotteleva virkamies, Valtakunnansyyttäjänvirasto

 Matti Högman, poliisitarkastaja, Poliisihallitus

 Venla Salmi, OM, KPO (siht)

Kutsutut asiantuntijat Jaakko Rautio, lainsääsäädäntöneuvos, OM, lainvalmisteluosasto

Timo Ojala, hovioikeudenneuvos, Helsingin hovioikeus

 Pasi Kumpula, kehityspäällikkö, OM, OHO/AIPA-hanketoimisto

*1 Kokouksen avaus*

Pj avasi koukouksen 10. 05 ja toivotti ohjausryhmän jäsenet ja asiantuntijat tevetulleiksi. Kutsuttuina asiantuntijoina kokouksessa olivat lainsäädäntöneuvos Jaakko Rautio, hovioikeudenneuvos Timo Ojala ja kehityspäällikkö Pasi kumpula.

*2 Asialistan hyväksyminen*

Pj ehdotti,asialistaa muutettavaksi siten, että kohdaksi 3 lisättäisiin edellisen kokouksen muistion hyväksyminen ja kohdaksi 6, muut asiat. Täydennetty asialista hyväksyttiin.

*3 Edellisen kokouksen pöytäkirjan hyväksyminen*

Edellisen kokouksen pöytäkirjan osalta ei esitetty muutosehdotuksia, joten pöytäkirja voidaan katsoa hyväksytyksi (puheenjohtajan tulkinta).

*4 Sakon ja rikesakon määrämisestä annetun lain voimaansaattamisen huomioon ottaminen rikosuhrimaksujärjestelmän käyttöönotossa (ml. asetusvalmistelu). - Jaakko Rautio*

Rautio kävi läpi tilanteen sakkomenettelylain voimaansaattamisen osalta. Laki on yhä tarkoitus saada voimaan 1.12.2016, jolloin myös tarvittavien tietojärjestelmien tulee olla valmiita. Trafin ja poliisin järjestelmät ovat jo varsin pitkällä. Myös AIPA-hankeessa on sitouduttu aikatauluun, joskin sen osalta viivästyminen voi olla mahdollista. Lain voimaantulo on keskeisesti riippuvainen tietojärjestelmien valmistumisesta; aikataulussa pysymistä seurataan jatkuvasti. Rautio kertoi, että HE on käytännössä valmis. Tavoitteena on antaa se ennen juhannusta. Eduskunta voisi aloittaa HEn käsittelyn heti lomien jälkeen.

Raution mukaan sakkomenettelylain asetusvalmistelulle ei ole vielä tehty mitään. Rautio siirtyy hovioikeuteen elokuussa, joten valmistelusta vastaa joku muu virkamies.

Käytiin keskustelua sakkomenettelyyn liittyvistä asioista ja siitä, kuinka tiukasti asetus määrittelisi erilaisia lomakkeita. Raution mukaan asetuksessa on tarkoituksenmukaista pysyä riittävän yleisellä tasolla, jotta muutosten tekeminen jatkossa ei hankaloidu kohtuuttomasti.

Högmanin mielestä rikosuhrimaksun osalta voisi olla järkevää, että poliisilla olisi sakkovaatimuksen yhteydessä annettavana erillinen infolomake, jossa kerrotaan tarvittava informaatio rikosuhrimaksusta.

Patjan tulosteet on suunniteltu, paperilomakkeet kuuluvat oikeusministeriön puolelle. Valitusosoitus ja ohjeistusteksti haluttaisiin järjestelmiin oikeushallinnon puolelta. Högman kertoi, että rikosuhrimaksun summa näkyy lomakkeessa. Asianomistajalle ei välttämättä lähetetä päätöstä/ratkaisua erikseen, kun suostumusta tiedustellaan.

Aalto esitti kysymyksen lomakkeiden painattamisen ja vahvistamisen tarpeesta. Painattaminen vie oman aikansa ja suunnittelu on vaativa tehtävä. Keskustelussa mainittiin, että asiakirjapohjia tehdään oma-aloitteisesti ja että tulisi selvittää, pitääkö ne vahvistuttaa jossakin (oikeusministeriö, sisäministeriö?) . Lisäksi pitäisi selvittää, miltä osin lomakkeiden täytyy olla muutettavissa. Rautio muistutti rangaistusmääräysmenettelyn käyttöohjeita koskevasta julkaisusta (ORK).

Aalto nosti esiin ilmoittamista koskevan sääntelyn. Hän arveli, ettei oikeushallinon viranomaisten osalta ilmoittamisesta tarvitsisi säätää juurikaan, ja mietti, tulisiko sakkotäytäntöönpanoasetukseen paneutua poliisiviranomaisten vuoksi.

Jalkanen totesi, että arkistoinnista tai pysyvästä säilyttämisestä tuskin kannattaa mainita asetuksessa mitään, koska niistä säätää arkistolaki.

*5 Tuomioistuinten tarpeiden huomioon ottaminen rikosuhrimaksujärjestelmän käyttöönotossa (RITU- ja AIPA -tietojärjestelmät, lomakkeet, koulutus) - Timo Ojala, Pasi Kumpula.*

Ojala kävi läpi rikosuhrimaksua tuomioistuimien näkökulmasta. Rikosuhrimaksu liitetään osaksi olemassaolevia järjestelmiä eikä ongelmia ole odotettavissa. Käytännön järjestelyjä (mm.tietojärjestelmät, tilisiirtolomakkeet) ollaan valmistelemassa niin, että koko ketju käydään läpi ja mietitään, mikä on järkevin tapa toimia. Rikosuhrimaksu sisällytetään RITU-järjestelmään syksyn aikana; järjestelmä tulee osoittamaan , jos rikosuhrimaksuun on otettava kantaa. Rikosuhrimaksun edellyttämät muutokset tulee tehdä ainakin Ritu:uun, mutta jos syyttäjät esittävät vaatimuksen rikosuhrimaksusta jo haastehakemuksella, muutoksia tulee tehdä myös Sakariin. Ojalan käsityksen mukaan rikosuhrimaksua ei sisällytetä sakkolomakkeisiin, vaan siitä tulisi oma tilisiirtolomake. Myös informaation lisääminen hoituisi luontevasti omalla tilisiirtolomakkeella. Ojala lupasi lähettää tietoa asian etenemisestä.

Kumpula kertoi, että AIPA-hankeen osalta rikosuhrimaksu on varsin yksinkertainen ja mekaaninen osio, jonka integroiminen järjestelmään tapahtuu osana muuta kehittämistyötä. Kumpulan mielestä on arveluttavaa, jos rikosuhrimaksua ei ”valuteta” RITUun syyttäjän Sakari-järjestelmän läpi. Maksun pitäisi tulla syyttäjän vaatimuksesta ja samaa sähköistä reittiä kuin muutkin asiat.

Keskusteltiin muutoksenhakumenettelystä. Asiasta tarvitaan selkeät ja yhtenäiset menettelytavat ja ohjeistus.

Pj tiedusteli, ovatko asiantuntijat myöhemminkin käytettävissä, mikäli tarvetta ilmenee. Ojala ja Kumpula lupasivat lupasivat tarvittaessa olla käytettävissä.

*6 Muut asiat*

Pj kertoi, että sisäisen turvallisuuden rahaston toukokuun alussa olleessa seurantakomitean kokouksessa ORKin hakemukseen oli otettu myönteinen kanta.

Aalto nosti esiin rikosuhrimaksutuloihin liittyvät toimintatavat. Pj kertoi Juha Saunamäen todenneen sähköpostitse, että budjetissa rikosuhrimaksutulojen kertymällä ei ole yhteyttä menomomenttien (avustukset, ministeriö, Ork, THL) määrärahaan tai sen tasoon. Budjettiperiaatteiden mukaan rikosuhrimaksutulot on budjetoitu yleiselle sakkotulomomentille eikä momentin tuloja ole sidottu mihinkään tiettyyn käyttötarkoitukseen vaan valtion yleiseen tulorahoitukseen. Avustusmäärärahoista on sovittu, että ne ovat kuluvalle vuodelle vajaat 2,8 milj. euroa ja tuleville vuosille 4,8 milj. euroa. Määräraha on tämä riippumatta siitä, kuinka paljon tai vähän maksutuloja kertyy. Jos maksujen tasoa aiotaan korottaa, niin erikseen on samalla aloitettava VM:n kanssa keskustelu siitä, voidaanko myös määrärahatasoa korottaa. Samoin, jos maksutuloja kertyy muutoin enemmän kuin on arvioitu, on VM:lle tehtävä ehdotus ja keskusteltava määrärahatason nostamisesta.

Todettiin, että seurantaa varten riittää, että ORK toimittaa säännöllisesti raportin rikosuhrimaksutulojen kertymästä kerran vuodessa.

*7 Seuraavat kokoukset*

Sovittiin alustavasti, että seuraava kokous pidetään 2.9. klo 10-11.30. Ajankohdan sopivuus varmistetaan muilta ohjausryhmän jäseniltä.

*8 Kokouksen päättäminen*

Pj päätti kokouksen 11.35.